CELEX: C2004/314/51
Language: fi
Date: 2004-12-18 00:00:00
Title: Asia T-364/04: Helleenien tasavallan 9.9.2004 Euroopan yhteisöjen komissiota vastaan nostama kanne

18.12.2004   
            
            
               FI
            
            
               Euroopan unionin virallinen lehti
            
            
               C 314/20
            
         Helleenien tasavallan 9.9.2004 Euroopan yhteisöjen komissiota vastaan nostama kanne
   (Asia T-364/04)
   (2004/C 314/51)
   Oikeudenkäyntikieli: kreikka
   Helleenien tasavalta on nostanut 9.9.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan asiamiehinä ovat valtion oikeudellisen neuvoston varapuheenjohtajat Ioannis Chalkias ja Eleni Svolopoulou.
   Kantaja vaatii, että ensimmäisen oikeusasteen tuomioistuin
   
               —
            
            
               kumoaa riidanalaisen päätöksen eli päätöksen E 2004/561/E. K./16.7.2004 (1) tai muuttaa sitä.
            
         Oikeudelliset perusteet ja pääasialliset perustelut
   Riidanalaisella päätöksellä komissio jätti tilejä asetuksen (ETY) N:o 729/70 (2) mukaisesti tarkastaessaan ja hyväksyessään yhteisön rahoituksen ulkopuolelle erilaisia Helleenien tasavallalle hedelmä- ja vihannesalalla ja eläinpalkkioiden alalla koituneita menoja sillä seurauksella, että niitä ei pidetä yhteisön lainmukaisina menoina ja että ne jäävät Kreikan tasavallan kannettaviksi.
   Tarkemmin ottaen jotkut näistä menoista liittyvät asetuksen 2201/96 (3) mukaiseen persikoiden jalostajille maksettavaan tuotantotukeen, jonka ulkopuolelle jätettiin tietty summa sen johdosta, että ei ollut käytetty vähimmäishintaa. Kreikan tasavalta esittää tämän nimikkeen osalta, että asetusten 2201/96 ja 504/97 (4) säännöksiä on sovellettu virheellisesti, että suhteellisuusperiaatetta on loukattu ja että tosiseikkoja on arvioitu virheellisesti.
   Lisäksi tässä samassa päätöksessä jätettiin yhteisön rahoituksen ulkopuolelle myös menoja, jotka liittyvät tomaattijalosteiden tuotantotukeen, sillä perusteella, että kyseiset tuet maksettiin suoraan tomaattien tuottajien järjestölle eikä jalostajille. Tämän nimikkeen osalta Kreikan tasavalta vetoaa poikkeuksellisiin olosuhteisiin eli jalostusyritysten konkursseihin ja vakaviin rahoitusvaikeuksiin ja esittää, että yhteisölle ei ole aiheutunut mitään taloudellista vahinkoa. Lisäksi Kreikan tasavalta vetoaa tosiseikkojen virheelliseen arviointiin, suhteellisuusperiaatteen loukkaamiseen sekä asetuksen 1258/1999 (5) 7 artiklan ja asetuksen 1663/1995 (6) 8 artiklan rikkomiseen.
   Toinen osa menoista, jotka jätettiin yhteisön rahoituksen ulkopuolelle, ovat eläinpalkkioihin liittyviä menoja. Kreikan hallitus vaatii riidanalaisen päätöksen kumoamista myös tämän nimikkeen osalta ja väittää, että komissio on tehnyt tosiseikkoja koskevan virheen arvioidessaan tosiseikkoja väärin, että se ei ole ottanut huomioon ratkaisevia yksityiskohtia ja että se on perustellut päätöstään virheellisesti. Lisäksi Kreikan hallitus vetoaa suhteellisuusperiaatteen loukkaamiseen.
   
      (1)  EYVL L 250, 16.7.2004, s. 21.
   
      (2)  Yhteisen maatalouspolitiikan rahoituksesta 21 päivänä huhtikuuta 1970 annettu neuvoston asetus (EY) N:o 729/70 (EYVL 1970 L 94, s. 13).
   
      (3)  Hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annettu neuvoston asetus (EY) N:o 2201/96 (EYVL 1996 L 297, s. 29).
   
      (4)  Neuvoston asetuksen (EY) N:o 2201/96 soveltamista koskevista yksityiskohtaisista säännöistä hedelmä- ja vihannesjalostealan tuotantotukijärjestelmän osalta 19 päivänä maaliskuuta 1997 annettu komission asetus (EY) N:o 504/97 (EYVL 1997 L, s. 14).
   
      (5)  Yhteisen maatalouspolitiikan rahoituksesta 17 päivänä toukokuuta 1999 annettu neuvoston asetus (EY) N:o 1258/1999 (EYVL 1999 L 160, s. 103).
   
      (6)  Neuvoston asetuksen (ETY) N:o 729/70 soveltamista koskevista yksityiskohtaisista säännöistä EMOTR:n tukiosaston tilien tarkastamisen ja hyväksymisen osalta 7 päivänä kesäkuuta 1995 annettu komission asetus (EY) N:o 1663/95 (EYVL 1995 L 158, s. 6).